
Резюме: В доклада се анализират специализираните надводни плавателни съдове, които се използват за борба с контактните и неконтактните морски мини, представляващи актуална заплаха за морските комуникации в регионален и световен мащаб. Чрез емпирични (анализ на източници, ретроспекция) и теоретични (анализ, сравнение, синтез) методи се установява, че модерните неконтактни мини са сериозно предизвикателство пред балансираната национална противоминна система.  

Abstract: This study analyzes specialized naval vessels used to counter contact and influence naval mines, which remain a persistent threat to maritime communications globally. Using empirical (source analysis, retrospection) and theoretical (comparison, synthesis) methods, the research concludes that modern influence mines present a severe challenge to a well-balanced national MCM system.

ВЪВЕДЕНИЕ
С появата на мината като оръжие за въздействие срещу надводния и подводния потенциал на противника се търсят възможности за най-адекватното ѝ противодействие. В световен мащаб съществуват две водещи концепции, свързани с използването на надводни кораби срещу минната заплаха. Първата включва кораби миночистачи, при които специализирана надводна платформа буксира зад кърмата си противоминното оръжие (специализирано трално оборудване – тралове), с което се неутрализират морските мини. По-новата концепция е свързана с използването на минни ловци, т.е. надводни кораби, които разполагат с хидроакустически станции за откриване на миноподобни обекти, които впоследствие се класифицират и неутрализират посредством безпилотни управляеми апарати.
За анализ на специализираните надводни плавателни съдове като основен изпълнителен елемент от противоминната система в изследването се използват емпирични изследвания, включващи детайлен анализ на информационни източници и историческа ретроспекция. Методите за теоретични изследвания се базират на научен анализ, сравнение и логическо обобщение.
ИЗЛОЖЕНИЕ
Понастоящем Военноморските сили (ВМС) на България разполагат с базови миночистачи, рейдови миночистачи и минни ловци. Предстои нарастване на противоминния потенциал чрез придобиване на допълнителни минни ловци от Белгия и Нидерландия. Успоредно с това протича процес на поетапно извеждане от експлоатация на миночистачи, които не отговарят на съвременните предизвикателства в минната война по отношение на ефективността на оръжието и безопасност на екипажите. 
[bookmark: _Hlk227591103]За дълъг период от време корабите-миночистачи са основните средства, формиращи отбранителната активна противоминна компонента на системата за противоминна отбрана на страната. В настоящия момент ВМС разполагат с базови миночистачи проект. 1265Э, произведени през 1983 г. Миночистачите са притежавали модерни за времето си хидроакустически станции, широкозахватен дълбоководен контактен трал, електромагнитни тралове и не на последно място телевизионен търсач. Телевизионният търсач „ИТ-2“ заслужено може да бъде приет като основоположник в съветското корабостроене за производство на плавателни съдове, отговарящи в наши дни на критериите за минен ловец. За намаляване на физическото поле на кораба, техният корпус е изработен от дърво, което е покрито със стъклопластика. За изграждане на надстройката е използвана алуминиево-магнезиева сплав. Противоминното въоръжение на кораба включва [1],[2]:
- дълбоководен контактен трал „ГКТ-2“ [3],[4];
- неконтактни тралове: петлеви електромагнитен трал „ПЭМТ-4“, соленоиден трал „СТ-2“ и акустичен трал „АТ-2“;
- хидроакустически станции за търсене на котвени мини МГ-69 „Лань“ и дънни мини МГ-79 „Мезень“.
Рейдовите миночистачи проект 1259.2 са придобити от българските ВМС в началото на осемдесетте години на миналия век. Противоминното въоръжение на кораба включва:
- контактни тралове: речен контактен трал „РКТ-2“ и морски трал 
„МТ-3“;
- неконтактни тралове: соленоиден електромагнитен трал „СЭМТ-1М“ и акустичен трал „АТ-6“ [5],[6].
Най-късно Военноморските сили на страната придобиват минни ловци от клас „Трипарти“. Те са включени в състава на ВМС през 2009 г. и 2020 г. Корпусът на този проект кораби е немагнитен стъклопластов, което осигурява надеждност при работа в райони разполагащи с неконтактни мини използващи магнитни канали на взривателите. Противоминното оборудване на корабите включва:
- една или две специализирани хидроакустични станции за търсене на котвени и дънни мини;
- дистанционно управляеми подводни апарати (ДУПА) за окончателна класификация на откритите миноподобни обекти и тяхното последващо унищожаване („PAP-104“ или „Sea Fox I/C“) [7].
Може да се обобщи, че противоминните кораби на страната разполагат с въоръжение и техника, с които са способни да осигурят адекватна защита срещу минната заплаха в морските пространства. Налице е разбиране от страна на изпълнителната власт и военното ръководство за необходимостта от плавен процес на придобиване на допълнителни кораби за противоминна борба и извеждане от експлоатация на по-старите в технологично отношение  платформи. Съвременните въоръжени конфликти в Украйна и Близкия изток са доказателство за необходимостта от поддържане на оперативен противоминен корабен състав, адекватен в качествено и количествено отношение. 
В конструктивно отношение миночистачите и минните ловци имат редица общи черти, като специфичен корпус, сравнително висока устойчивост и точност при поддържане на курса, малко газене, и ограничено въоръжение за противодействие срещу подводен, надводен и въздушен противник. Съществени разлики се наблюдават в основната им функция — начина на използване на системите за противодействие на минната заплаха. 
Миночистачите използват буксируемо оборудване (тралове), което се провлачва на определено разстояние зад кърмата на кораба, с което се осигуряват различни начини за неутрализиране на морските мини. Разграничават се два основни вида тралове: контактни и неконтактни.
Контактните тралове се използват за тралене, при което се осъществява физически контакт с мината или нейните елементи и тя изплава на повърхността за последващо неутрализиране (Department of the Navy, pp. 3-7–3-9). Основните положителни характеристики при използването на контактните тралове са:
- висока производителност, дължаща се на високата трална скорост и голяма ширина на захват;
- висока надеждност, осигурявана от простота на устройството и високата живучест;
- ниска себестойност, неизискваща високо ниво знания и умения от поддържащия и експлоатиращия персонал.
Съществуват и отрицателни характеристики, като:
· уязвимост на надводните платформи поради необходимостта от преминаване през райони опасни от мини преди контактните тралове;
· ограничена маневреност на корабите по време на буксиране на  траловете;
· ограничения в скоростта и състоянието на морето по време на постановка, обиране и използване на тралното въоръжение.
Неконтактното тралене е предназначено да въздейства върху неконтактния взривател на мината, като предизвика сработването му на безопасно разстояние от миночистача. Този вид тралене включва използването на магнитни, акустични и комбинирани тралове. В общия случай електромагнитните неконтактни тралове се класифицират като соленоидни, петлеви и електродни. Използването на такива тралове е свързано, от една страна, с високи изисквания за спазване на мерките за безопасност от личния състав на борда на кораба, и от друга – с висок риск от детониране на съвременни мини с чувствителни неконтактни взриватели, специално предназначени за противодействие на противоминните кораби.
При използването на неконтактните тралове се постига сравнителна висока производителност благодарение на високата скорост на тралене и широката трална полоса в сравнение с оборудването, с което са въоръжени минните ловци. Разбира се, то е за сметка на по-висок риск, дължащ се - както и при контактните тралове – на използваната концепция, при която корабът преминава през минноопасния район преди тралното въоръжение. Безопасността за екипажа и кораба като цяло е намалена и поради ограничението в маневрените способности на съда и големия ток, който протича в електромагнитните тралове. Рискът за сигурността също е висок, тъй като ниската маневреност и скорост по време на тралене, и особено по време на постановка или обиране на траловете, правят корабите уязвими на външно въздействие от подводен, надводен и въздушен противник. От друга страна, ефективността на неконтактното тралене не задоволява в пълна степен, особено при използването на съвременни мини с вградени прибори за кратност и срочност – устройства, които масово се използват при този тип морски оръжия.
Посочените негативни характеристики на тралното оръжие са в голяма степен са минимизирани при по-новата противоминна концепция, разчитаща на използването на минни ловци. За прилагане ѝ в средата на миналия век страните от НАТО използват като надводни платформи миночистачи, чието трално оборудване е снето от въоръжение. На негово място се поставят дистанционно управляеми подводни апарати. Освен това, за прилагането на концепцията в пълен обем, на корабите се обособяват помещения - бойни информационни постове (БИП) – оборудвани с конзоли за управление на кораба по време на противоминната операция, както и конзоли за управление на хидроакустични станции и подводни апарати. След като се установява, че надводните платформи в тази нова концепция удовлетворяват поставените цели, се инициира процес по конструиране на противоминни съдове, които вече не се наричат миночистачи, а минни ловци – поради разликата в способите, по които се осъществява противоминната борба. Разбира се, това е свързано и с различни от тогавашните тактики, техники и процедури. 
Към момента във ВМС на страната са на въоръжение три минни ловеца клас „Трипарти“. Един от тях е оборудван с противоминен хидроакустичен комплекс „DUBM 21B“ и дистанционно управляеми подводни апарати „ECA PAP-104 Мк5“, докато останалите два кораба използват хидроакустичен комплекс „Thales TSM 2022 Mk III“ и подводни апарати „Sea Fox I“, „Sea Fox C“ и „Sea Fox Т“ [8],[9]. Очаква се противоминните способности на ВМС да бъдат допълнително укрепение чрез придобиването на още седем минни ловеца от по-новата модификация [10].
Ефективността на противоминната хидроакустична станция за преден обзор „DUBM 21B“ [11] се дължи на двумодулната ѝ архитектура, преодоляваща физическите ограничения на водната среда чрез разделяне на функциите. Модулът за откриване „DET-1B“ работи в нискочестотен режим LF (до 100 кХц с приемна антена от 32 сензора), което позволява откриването на миноподобни обекти на дистанции до 1200 метра. Модулът за класифициране „CLASS-1B“ работи на по-висока честота HF (до 400 кХц в комбинация с плътен масив от 100 сензора). Малката дължина на вълната и утроеният брой приемни елементи осигуряват висока разделителната способност на малки дистанции (200 - 320 м), формирайки детайлна акустична сянка, критично важна за сигурната идентификация на минната заплаха. След анализ на хидроакустичната информация се взема решение за преминаване на кораба в режим „Динамично позициониране” с последващо използване на подводния апарат „РАР-104“ [12].
Дистанционно управляемият подводен апарат „PAP-104“ e с дължина 3,2 метра, ширина 1,2 метра и височина 1,1 метра. Той може да се управлява на дистанция до 2000 м и дълбочина до 300 м посредством кабел. Корпусът на апарата е изработен от немагнитни материали, за да не задейства магнитните взриватели на мините. За разлика от някои съвременни подводни апарати, „PAP-104“ разполага на борда си със собствена акумулаторна батерия със значително тегло. Кабелът, който го свързва с кораба, е оптичен или коаксиален и служи само за предаване на данни (управление и видеосигнал), но не и за електрозахранване. Това прави кабела по-тънък, но ограничава продължителността на операцията до капацитета на батерията. Движението във водна среда се осъществява чрез два странични електрически движителя, които позволяват постъпателно движение и промяна на курса [13].
Оперативният цикъл на „PAP-104“ протича по следния алгоритъм:
- Спускане: Корабът заема позиция на безопасно разстояние от мината, след което апаратът се спуска на вода чрез спускателно-подемно устройство;
- Преход до целта: „PAP-104“ се насочва към координатите на контакта по кабела, движейки се със скорост от около 5-6 възела;
- Класификация и идентификация: При сближаване с обекта апаратът намалява хода си, а операторът извършва визуална идентификация за потвърждаване на типа на мината;
- Залагане на заряд: Апаратът се позиционира в непосредствена близост до мината и освобождава 100-килограмовия подводен взривен заряд.
- Изтегляне: „PAP-104“ се издига на повърхността и извършва преход към кораба.
- Унищожаване: След като апаратът е качен на борда на кораба (или е позициониран на безопасно разстояние), поставеният заряд се детонира дистанционно чрез акустичен импулс от кораба.
Основни недостатъци на апарата и ограничения при използването му са: 
- Тегло и габарити: Апаратът е сравнително голям и тежък (около 700800 кг), като изисква специализирани подемни механизми и по-голям разчет за обслужване.
- Ограничена маневреност: Страничните движители не позволяват прецизно зависване под ъгъл или вертикално движение с лекотата на съвременните подводни апарати (разполагащи с по 46 електрически двигателя). Апаратът оперира трудно в райони със силни подводни течения.
- Риск за кабела: Съществува опасност от усукване и заплитане на управляващия кабел в дънни препятствия.
- Ограничения срещу котвени мини [14],[15]: Проектиран е основно за унищожаване на дънни мини. За прерязване на минрепите на котвените мини се налага монтиране на допълнителни резачи, което усложнява конструкцията (Илларионов и др., 2008, с. 57-59; Bose et al., 1998).
При осъществяването на модернизация на противоминните кораби от клас „Трипарти“/ „Алкмаар“ се въвежда интегрирана противоминна система на компанията „Atlas Elektronik“ – IMCMS (Integrated Mine Counter Measures System). Тя обединява всички сензори и ефектори в обща локална мрежа и изгражда единна тактическа картина в реално време. Основната цел на IMCMS е да съкрати времето от откриването на мината до нейното унищожаване и да намали риска от човешка грешка [16]. Според техническите спецификации за продажба на изведени от експлоатация кораби клас „Alkmaar“, подкилната хидроакустична станция „Thales TSM 2022 Mk III“ осигурява едновременно откриване и класифициране на подводни обекти. Благодарение на широколентовия си обхват тя има способност за откриване на дънни и котвени мини на дълбочина от 10 до 80 метра. Обхват за установяване на мини в режим „откриване“ е между 400 и 1000 метра, а режимът за класификация – между 100 и 170 метра. Системата за идентифициране и обезвреждане на мини (MIDS) може да се използва за идентифициране на акустичен контакт и унищожаване на котвени, дънни мини (включително частично засипани в дънния грунт) и дрейфащи мини. Системата се състои от три апарата: 
· боен подводен апарат „Sea Fox C“: вариант за еднократна употреба, управляван по проводник (оптично влакно), оборудван със система за идентифициране и кумулативен заряд. Апаратът детонира при контакт с мината или по команда на оператора. Максималният брой апарати „Sea Fox C“ на борда на минния ловец е 21;
· идентифициращ подводен апарат „Sea Fox I“: вариант за многократна употреба, управляван по проводник (оптично влакно). Обикновено на борда на кораба се поддържат два - три апарата;
· практически подводен апарат „Sea Fox T“: апарат за многократна употреба, управляван по проводник (оптично влакно), с функционалност за пълно изпълнение на цикъла на изстрелване и обучение. На борда на кораба има един брой [17].
Таблица 1
Сравнителна таблица на противоминните конфигурации 
използвани в минни ловци клас „Трипарти“

	Критерий
	Стара конфигурация 
(DUBM-21B + PAP-104)
	Нова конфигурация 
(TSM 2022 + IMCMS + SeaFox)

	ХАС
	- фиксирани честоти (100/400 kHz); 
- аналогова обработка; 
- висока зависимост от опита на оператора.
	- широколентова (165 kHz CHIRP);
- дигитална обработка; 
- компютърно подпомогнато откриване и класификация (CAD/CAC).

	БИУС
	- изолирани конзоли; 
- гласова комуникация между постовете; 
- ръчно въвеждане на координати.
	- интегрирана мрежа (IMCMS);
- обща тактическа картина;
- автоматизиран трансфер на целта (Target Handover).

	Ефектор 
(Дрон)
	PAP-104: 
- значително тегло (~ 700 кг); 
- за многократна употреба;
- използва 130 кг подривен заряд и се завръща на борда на кораба.
	SeaFox C: 
- сравнително лек (~ 43 кг); 
- за еднократна употреба („камикадзе“); 
- директен удар с кумулативен заряд.

	Логистика 
на борда
	- тежки подемни устройства; 
- ограничено пространство (2 дрона на борда); 
- бавно презареждане на батериите.
	- леки подемни устройства;
- съхранение на множество бойни дронове; 
- незабавна готовност за пуск.

	Време за 
реакция
	- бавна верига на поразяване; 
- изисква продължително задържане на кораба в опасната зона.
	- бърза верига на поразяване; 
- възможност за унищожаване на множество цели в кратки срокове.


Данните от Таблица 1 показват, че новата конфигурация, внедрена при модернизацията на минните ловци клас „Трипарти“/ „Алкмаар“, осигурява качествено или количествено надграждане по всеки от анализираните критерии.

ЗАКЛЮЧЕНИЕ
Проведеният анализ потвърждава, че настоящото въоръжение е актуално за противодействие срещу контактни и неконтактни мини. Като основно предизвикателство пред противоминната система на страната се очертават съвременните мини, които биха могли да бъдат използвани от вероятния противник в района на Черно море или при участие в операции извън оперативната зона на отговорност на ВМС. За минимизиране на риска за системата, чиито основни елементи са противоминните кораби, е необходимо да се анализират възможностите за повишаване на нейната устойчивост. В тази връзка е целесъобразно изготвянето на обзорен анализ, свързан със съвременните тенденции в планирането и придобиването на противоминни платформи от държавите членки на НАТО, както и концептуалното развитие, на противоминните действия.

